CELEX: 32019R1796
Language: el
Date: 2019-10-24 00:00:00
Title: Κανονισμός (ΕΕ) 2019/1796 του Ευρωπαϊκού Κοινοβουλίου και του Συμβουλίου της 24ης Οκτωβρίου 2019 σχετικά με την τροποποίηση του κανονισμού (ΕΕ) αριθ. 1309/2013 για το Ευρωπαϊκό Ταμείο Προσαρμογής στην Παγκοσμιοποίηση (2014-2020)

31.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 279/4
               
            
         ΚΑΝΟΝΙΣΜΟΣ (ΕΕ) 2019/1796 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 24ης Οκτωβρίου 2019
         σχετικά με την τροποποίηση του κανονισμού (ΕΕ) αριθ. 1309/2013 για το Ευρωπαϊκό Ταμείο Προσαρμογής στην Παγκοσμιοποίηση (2014-2020)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 175 τρίτο εδάφιο,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αφού ζήτησε τη γνώμη της Επιτροπής των Περιφερειών,
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Με τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου (3) συστάθηκε το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για τη διάρκεια του πολυετούς δημοσιονομικού πλαισίου από την 1η Ιανουαρίου 2007 έως τις 31 Δεκεμβρίου 2013. Σκοπός του ΕΤΠ ήταν να δίνει τη δυνατότητα στην Ένωση να επιδεικνύει αλληλεγγύη προς τους εργαζομένους που χάνουν την εργασία τους ως αποτέλεσμα μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης.
                  
               
                     (2)
                  
                  
                     Το πεδίο εφαρμογής του ΕΤΠ διευρύνθηκε το 2009 με τον κανονισμό (ΕΚ) αριθ. 546/2009 του Ευρωπαϊκού Κοινοβουλίου και του Συμβουλίου (4) στο πλαίσιο του ευρωπαϊκού σχεδίου για την ανάκαμψη της οικονομίας, προκειμένου να συμπεριληφθεί η στήριξη των εργαζομένων που απολύθηκαν ως άμεσο αποτέλεσμα της παγκόσμιας χρηματοπιστωτικής και οικονομικής κρίσης.
                  
               
                     (3)
                  
                  
                     Με τον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου (5) συστάθηκε το ΕΤΠ για τη διάρκεια του πολυετούς δημοσιονομικού πλαισίου από την 1η Ιανουαρίου 2014 έως τις 31 Δεκεμβρίου 2020. Επιπλέον, διεύρυνε το πεδίο εφαρμογής του ΕΤΠ, ώστε να καλύπτει όχι μόνο τις απολύσεις εξαιτίας των σημαντικών διαρθρωτικών αλλαγών στο παγκόσμιο εμπόριο λόγω της παγκοσμιοποίησης και τις απολύσεις λόγω σοβαρών οικονομικών αναταράξεων εξατίας της συνεχιζομένης παγκόσμιας χρηματοπιστωτικής και οικονομικής κρίσης όπως προβλέπεται στον κανονισμό (ΕΚ) αριθ. 546/2009, αλλά και τις απολύσεις μετά από μια νέα παγκόσμια χρηματοπιστωτική και οικονομική κρίση. Επιπλέον, ο κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (6) τροποποίησε τον κανονισμό (ΕΕ) αριθ. 1309/2013 για να θεσπίσει, μεταξύ άλλων, κανόνες που επιτρέπουν στο ΕΤΠ να καλύπτει κατ’ εξαίρεση συλλογικές αιτήσεις που αφορούν μικρές και μεσαίες επιχειρήσεις (ΜΜΕ) οι οποίες βρίσκονται σε μία περιφέρεια και δραστηριοποιούνται σε διαφορετικούς οικονομικούς τομείς που ορίζονται στο επίπεδο υποδιαίρεσης της NACE αναθ. 2, όπου το αιτούν κράτος μέλος αποδεικνύει ότι οι εν λόγω ΜΜΕ είναι το κύριο ή το μοναδικό είδος επιχείρησης στην εν λόγω περιφέρεια.
                  
               
                     (4)
                  
                  
                     Στις 29 Μαρτίου 2017 το Ηνωμένο Βασίλειο της Μεγάλης Βρετανίας και της Βόρειας Ιρλανδίας (το «Ηνωμένο Βασίλειο») γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση (ΣΕΕ). Οι Συνθήκες θα παύσουν να ισχύουν ως προς το Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει τέτοιας συμφωνίας, δύο έτη μετά την εν λόγω γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα την παράταση της εν λόγω προθεσμίας.
                  
               
                     (5)
                  
                  
                     Αφού ενέκρινε μία πρώτη παράταση στις 22 Μαρτίου 2019, το Ευρωπαϊκό Συμβούλιο εξέδωσε την απόφαση (ΕΕ) 2019/584 (7) στις 11 Απριλίου 2019, με την οποία συμφώνησε, κατόπιν νέου αιτήματος του Ηνωμένου Βασιλείου, να παρατείνει την προθεσμία που προβλέπεται στο άρθρο 50 παράγραφος 3 ΣΕΕ έως τις 31 Οκτωβρίου 2019. Εάν δεν έχει τεθεί σε ισχύ συμφωνία αποχώρησης με το Ηνωμένο Βασίλειο μέχρι την ημερομηνία μετά από την οποία οι συνθήκες παύουν να ισχύουν ως προς το Ηνωμένο Βασίλειο, ή αν το Ευρωπαϊκό Συμβούλιο και το Ηνωμένο Βασίλειο δεν έχουν συμφωνήσει ομόφωνα να παρατείνουν την περίοδο του άρθρου 50 παράγραφος 3 ΣΕΕ για τρίτη φορά, τότε η περίοδος αυτή λήγει στις 31 Οκτωβρίου 2019.
                  
               
                     (6)
                  
                  
                     Η αποχώρηση του Ηνωμένου Βασιλείου από την Ένωση χωρίς συμφωνία είναι πιθανό να επηρεάσει αρνητικά ορισμένους βιομηχανικούς κλάδους και υπηρεσίες, με πιθανό αποτέλεσμα να απολυθούν άτομα που εργάζονται στους συγκεκριμένους τομείς. Ο παρών κανονισμός θα πρέπει να τροποποιήσει τον κανονισμό (ΕΕ) αριθ. 1309/2013, ώστε να ορίζει ότι οι εν λόγω απολύσεις εμπίπτουν στο πεδίο εφαρμογής του ΕΤΠ. Αυτό θα εξασφάλιζε ότι το ΕΤΠ μπορεί να ανταποκριθεί αποτελεσματικά παρέχοντας στήριξη στους εργαζομένους που θα απολυθούν σε περιοχές, τομείς, εδάφη ή αγορές εργασίας που θα υποστούν σοβαρές οικονομικές διαταραχές λόγω της αποχώρησης του Ηνωμένου Βασιλείου από την Ένωση χωρίς συμφωνία.
                  
               
                     (7)
                  
                  
                     Λαμβάνοντας υπόψη τον επείγοντα χαρακτήρα που δημιουργείται λόγω της αποχώρησης του Ηνωμένου Βασιλείου από την Ένωση, θεωρήθηκε σκόπιμο να προβλεφθεί εξαίρεση από την προθεσμία των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη ΣΕΕ, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
                  
               
                     (8)
                  
                  
                     Ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης και να εφαρμόζεται από την επομένη της ημέρας κατά την οποία οι Συνθήκες παύουν να ισχύουν ως προς το Ηνωμένο Βασίλειο. Ωστόσο, ο παρών κανονισμός δεν θα πρέπει να εφαρμόζεται εάν, μέχρι την εν λόγω ημερομηνία, έχει τεθεί σε ισχύ συμφωνία αποχώρησης που θα έχει συναφθεί με το Ηνωμένο Βασίλειο σύμφωνα με το άρθρο 50 παράγραφος 2 ΣΕΕ,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση στον κανονισμό (ΕΕ) αριθ. 1309/2013
            Στο άρθρο 2 του κανονισμού (ΕΕ) αριθ. 1309/2013, το στοιχείο α) αντικαθίσταται από το ακόλουθο κείμενο:
            
                        «α)
                     
                     
                        εργαζομένους που απολύθηκαν λόγω πλεονασμού και αυτοαπασχολουμένους των οποίων η δραστηριότητα έχει παύσει εξαιτίας των σημαντικών διαρθρωτικών αλλαγών στις παγκόσμιες εμπορικές ροές λόγω της παγκοσμιοποίησης, οι οποίες καταδεικνύονται, ειδικότερα, με τη σημαντική αύξηση των εισαγωγών στην Ένωση, τη σοβαρή μετατόπιση του ενωσιακού εμπορίου αγαθών ή υπηρεσιών, τη ραγδαία μείωση του μεριδίου αγοράς της Ένωσης σε έναν συγκεκριμένο τομέα, τη μετεγκατάσταση δραστηριοτήτων σε τρίτες χώρες ή ως αποτέλεσμα της αποχώρησης του Ηνωμένου Βασιλείου από την Ένωση χωρίς συμφωνία, υπό την προϋπόθεση ότι αυτές οι απολύσεις έχουν σημαντικές δυσμενείς επιπτώσεις στην τοπική, περιφερειακή ή εθνική οικονομία·».
                     
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την επομένη της ημέρας κατά την οποία οι Συνθήκες παύουν να ισχύουν ως προς το Ηνωμένο Βασίλειο, σύμφωνα με το άρθρο 50 παράγραφος 3 ΣΕΕ.
            Ωστόσο, ο παρών κανονισμός δεν εφαρμόζεται εάν συμφωνία αποχώρησης συναφθείσα με το Ηνωμένο Βασίλειο σύμφωνα με το άρθρο 50 παράγραφος 2 ΣΕΕ έχει τεθεί σε ισχύ έως την ημερομηνία κατά την οποία οι Συνθήκες παύουν να ισχύουν ως προς το Ηνωμένο Βασίλειο.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Στρασβούργο, 24 Οκτωβρίου 2019.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Η Πρόεδρος
               
               T. TUPPURAINEN
            
         
         
            (1)  Γνώμη της 25ης Σεπτεμβρίου 2019 (δεν έχει ακόμη δημοσιευθεί στην Επίσημη Εφημερίδα).
         
            (2)  Θέση του Ευρωπαϊκού Κοινοβουλίου της 22ας Οκτωβρίου 2019 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 24ης Οκτωβρίου 2019.
         
            (3)  Κανονισμός (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου προσαρμογής στην παγκοσμιοποίηση (ΕΕ L 406 της 30.12.2006, σ. 1).
         
            (4)  Κανονισμός (ΕΚ) αριθ. 546/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, για την τροποποίηση του κανονισμού (ΕΚ) αριθ. 1927/2006 σχετικά με τη σύσταση του ευρωπαϊκού ταμείου προσαρμογής στην παγκοσμιοποίηση (ΕΕ L 167 της 29.6.2009, σ. 26).
         
            (5)  Κανονισμός (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006 (ΕΕ L 347 της 20.12.2013, σ. 855).
         
            (6)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (7)  Απόφαση (ΕΕ) 2019/584 του Ευρωπαϊκού Συμβουλίου σε συμφωνία με το Ηνωμένο Βασίλειο, της 11ης Απριλίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (EE L 101 της 11.4.2019, σ. 1).